b"\n_START_ARTICLE_\nSkrivna dru\xc5\xbeba\n_START_SECTION_\nPregled\n_START_PARAGRAPH_\nKlju\xc4\x8dno merilo \xc5\xa1e danes obstoje\xc4\x8dih tajnih dru\xc5\xa1tev je (morda samo domnevni) obstoj znanja, ki se ga prena\xc5\xa1a samo znotraj dru\xc5\xa1tva. Tudi dejstvo, da ljudje ne vedo za zdru\xc5\xbeenje, je \xc5\xa1e eden od glavnih predpogojev, da lahko tega umestimo med tajna dru\xc5\xa1tva. \xc5\xbde samo vedenje o njegovem obstoju bi pomenilo, da ne more soditi med tajna dru\xc5\xa1tva. Tajna dru\xc5\xa1tva so obstajala v preteklosti in obstajajo \xc5\xa1e danes. \xc4\x8ce zanje ne vemo, to ne pomeni, da jih je manj! Zastopajo vsebine in cilje, ki nasprotujejo ali se upirajo dru\xc5\xbebeno-politi\xc4\x8dnim normam dolo\xc4\x8denega \xc4\x8dasa v dolo\xc4\x8deni dr\xc5\xbeavi. V novem veku so mednje spadala revolucionarna, demokrati\xc4\x8dna, socialisti\xc4\x8dna, komunisti\xc4\x8dna in anarhisti\xc4\x8dna zdru\xc5\xbeenja. Razglasitev njihovega obstoja bi jih gotovo naredila ranljiva in povzro\xc4\x8dila neuspeh njihovih tajnih ciljev._NEWLINE_Skozi stoletja so se tajna dru\xc5\xa1tva pogosto spremenila v diskretna dru\xc5\xa1tva. K tem bi lahko pri\xc5\xa1teli red ro\xc5\xbenega kri\xc5\xbea in prostozidarje. Njihov obstoj bi lahko opisali kot diskreten, saj se ta dru\xc5\xa1tva v glavnem izogibajo pozornosti javnosti, a so v dru\xc5\xbebi do dolo\xc4\x8dene mere znana.\n_START_SECTION_\nTajne dru\xc5\xbebe in Diskretna dru\xc5\xa1tva\n_START_PARAGRAPH_\nDiskretna dru\xc5\xa1tva so pogosto redovi z iniciacijskimi pravili in obredi. Ljudje tudi ta dru\xc5\xa1tva obi\xc4\x8dajno imenujejo tajna, ker jih \xc5\xa1ir\xc5\xa1a javnost ve\xc4\x8dinoma ne pozna in soji zato sumljiva. \xc4\x8clani imajo stopnje reda oziroma stopnje iniciacije. Dru\xc5\xa1tva so torej strukturirana bodisi hierarhi\xc4\x8dno ali glede na kategorije oziroma stopnje. Dolo\xc4\x8deni nauki se prena\xc5\xa1ajo samo znotraj 'vi\xc5\xa1jih' oziroma 'notranjih' stopenj. Razlogi za to niso toliko konspirativni, temve\xc4\x8d so bolj filozofske narave. Veliko diskretnih dru\xc5\xa1tev v 18. stoletju je temeljilo na ideji renesan\xc4\x8dnega neoplatonizma in postopnega spoznavanja okolja._NEWLINE_Dana\xc5\xa1nja diskretna dru\xc5\xa1tva oziroma 'tajna dru\xc5\xa1tva' se zgodovinsko obi\xc4\x8dajno sklicujejo na templjarje, prostozidarje, red ro\xc5\xbenega kri\xc5\xbea ali red iluminatov. Obstajajo pa tudi kr\xc5\xa1\xc4\x8danska 'tajna dru\xc5\xa1tva', na primer Opus Dei._NEWLINE_Prostozidarstvu ne gre za prena\xc5\xa1anje 'tajnega znanja', temve\xc4\x8d za razsvetljevanje, samospoznanje, bratstvo in eti\xc4\x8dno rast v varovanem prostoru. Temu primerno se za samospoznanjem kljub temu skriva nekak\xc5\xa1na skrivnost o odkrivanju samega sebe, \xc4\x8demur naj bi slu\xc5\xbeili obredi znotraj delovanja Templja. Prava skrivnost prostozidarstva se torej skriva v samem prostozidarju. Prostozidar se z zaobljubo zave\xc5\xbee k mol\xc4\x8de\xc4\x8dnosti glede t. i. razpoznavnih znakov, obredov in zasebnosti ter tudi k splo\xc5\xa1nim predstavam o moralnosti. Prostozidarji so danes registrirana dru\xc5\xa1tva, ki komunicirajo z javnostjo in sploh ne skrivajo organizacijskih struktur, zato jih ne moremo razumeti kot tajna dru\xc5\xa1tva._NEWLINE_Organizacije, katerih cilj ni toliko ohranjanje in posredovanje naukov, temve\xc4\x8d tajna struktura mre\xc5\xbee ljudi z enakimi cilji, je na\xc4\x8deloma treba lo\xc4\x8devati od tajnih dru\xc5\xa1tev, vendar so pri tem zabrisane meje v zvezi s simboliko, predpisano rabo izrazov itd. Tak\xc5\xa1ne organizacije posku\xc5\xa1ajo \xc4\x8dim bolj ohranjati tajnost \xc4\x8dlanstva in pogosto tudi svojega obstoja. Te organizacije segajo od razmeroma nenevarnih, manj\xc5\xa1ih organizacij za vzpostavljanje gospodarskih povezav (s podobno funkcijo kot mnogi golfski klubi), prek organizacij, ki posku\xc5\xa1ajo namerno vplivati na politiko in gospodarstvo (npr. Skull and Bones), do kriminalnih organizacij, kot je Propaganda Due. Na tej skrajni to\xc4\x8dki je zabrisana meja s teroristi\xc4\x8dnimi skupinami.\n_START_SECTION_\nDana\xc5\xa1nja tajne dru\xc5\xbebe in povezava z religijo\n_START_PARAGRAPH_\nZnani 'tajni dru\xc5\xa1tvi' iz preteklosti in sedanjosti sta na primer Ordo Templi Orientis (OTO) in Golden Dawn._NEWLINE_Ko obravnavamo OTO in Golden Dawn skupaj z vsemi podskupinicami, ugotovimo, da je prehod med religijami, sektami in novimi religijami zabrisan. Zato so se prvi pripadniki reda ro\xc5\xbenega kri\xc5\xbea zagotovo \xc5\xa1e imeli za dobre kristjane. Golden Dawn, ki se je skliceval na red ro\xc5\xbenega kri\xc5\xbea, je bil \xc5\xbee veliko bolj sekta\xc5\xa1ki. Ordo Templi Orientis, ki je nastal v za\xc4\x8detku 20. stoletja je bil sprva grajen po modelu klasi\xc4\x8dnega Evropskega Prostozidarstva, pod kasnej\xc5\xa1im vodstvom Aleister Crowleya pa je bil reorganiziran kot Red, ki je prvi sprejel Zakon Theleme. Scientologija, katere ustanovitelj je kratek \xc4\x8das pre\xc5\xbeivel tudi v dru\xc5\xbebi OTO \xc4\x8dlana Jacka Parsonsa je vsaj v ZDA \xc5\xbee dosegla status precej pomembne religije, neodvisne od kr\xc5\xa1\xc4\x8danstva."